BIBLIA-OLVASÓ KALAUZ 

Revideált új fordítás szerint 

1. év június 4.
4Mózes 6:1-27. Azután így beszélt Mózeshez az Úr: (2) Szólj Izráel fiaihoz, és mondd meg nekik: Ha egy férfi vagy nő különleges fogadalmat tesz, názírfogadalmat, vagyis az Úrnak szenteli magát, (3) tartózkodjék a bortól és egyéb részegítő italtól, ne igyék borból vagy egyéb részegítő italból készített ecetet, semmilyen más, szőlőből készült italt se igyék, és ne egyék se friss, se szárított szőlőt. (4) Názírsága egész ideje alatt semmi olyat se egyék, ami szőlőtőről való, még a magját vagy a héját se. (5) Názírfogadalmának egész ideje alatt ne érje borotva a fejét. Míg le nem telnek azok a napok, amelyekre az Úrnak szentelte magát, szent legyen, hagyja szabadon nőni hajfürtjeit. (6) Ne menjen be halotthoz az idő alatt, amelyre az Úrnak szentelte magát. (7) Ne tegye magát tisztátalanná se apjával, se anyjával, se fivérével, se nővérével, ha közben meghalnának, mert Istennek szentelt haj van a fején. (8) Názírsága egész idején az Úrnak legyen szentelve. (9) Ha pedig valaki hirtelen és váratlanul meghal az otthonában, és tisztátalanná teszi a megszentelt fejét, akkor vágja le a haját tisztulása napján, a hetedik napon nyírja meg azt. (10) A nyolcadik napon pedig vigyen el két gerlét vagy két galambot a paphoz, a kijelentés sátrának bejáratához. (11) Készítse el a pap az egyiket vétekáldozatul, a másikat pedig égőáldozatul, és végezzen érte engesztelést, mert vétekbe esett a holttest miatt. Így szentelje meg újból a fejét azon a napon. (12) Szentelje magát újból az Úrnak názírsága idejére, és vigyen egy egyéves bárányt jóvátételi áldozatul. Az előző napok pedig nem számítanak, mert tisztátalanná vált a názír feje. (13) Ez a názír törvénye: Amikor letelik názírságának az ideje, vezessék a kijelentés sátrának bejáratához. (14) Mutassa be áldozatát az Úrnak: egy egyéves hibátlan hím bárányt égőáldozatul, egy egyéves hibátlan nőstény bárányt vétekáldozatul, egy hibátlan kost békeáldozatul, (15) 15 egy kosár kovásztalan kenyeret, finomlisztből olajjal gyúrt lepényeket és olajjal megkent kovásztalan lángosokat a hozzájuk tartozó ételáldozatokkal és italáldozatokkal együtt. (16) Mutassa be a pap az Úr színe előtt, és készítse el a názír vétekáldozatát és égőáldozatát. (17) A kost is készítse el békeáldozatul az Úrnak a kosár kovásztalan kenyérrel együtt. Készítse el a pap az ahhoz tartozó ételáldozatot és italáldozatot is. (18) A názír pedig nyírja le megszentelt hajkoronáját a kijelentés sátrának bejáratánál, azután fogja megszentelt hajkoronáját, és tegye azt a tűzre, amelyen a békeáldozat van. (19) Fogja a pap a kos megfőtt lapockáját, egy kovásztalan lepényt a kosárból meg egy kovásztalan lángost, tegye a názír tenyerébe, miután a názír lenyírta megszentelt hajkoronáját, (20) és mutassa fel azokat a pap felmutatott áldozatul az Úr színe előtt. A papé az szent adományként, a felmutatott áldozati szegyen és felajánlott combon kívül. Azután a názír ismét ihat bort. (21) Ez a törvénye a názírnak, aki fogadalmat tett. Az Úrnak szóló áldozat ez hajkoronájáért, azon kívül, amire telik neki. Úgy kell a názírság törvényét megtartania, ahogyan a fogadalmat tette. (22) Azután így beszélt Mózeshez az Úr: (23) Mondd meg Áronnak és fiainak: Így áldjátok meg Izráel fiait, ezt mondjátok nekik: (24) Áldjon meg téged az Úr, és őrizzen meg téged! (25) Ragyogtassa rád orcáját az Úr, és könyörüljön rajtad! (26) Fordítsa feléd orcáját az Úr, és adjon neked békességet! (27) Így mondják ki a nevemet Izráel fiai felett, és én megáldom őket. /RÚF/ 

4Mózes 7:1-41. Amikor befejezte Mózes a hajlék fölállítását, fölkente és fölszentelte azt egész fölszerelésével együtt, az oltárt is egész fölszerelésével együtt; fölkente és fölszentelte azokat. (2) Akkor odajárultak Izráel fejedelmei, a nagycsaládok fejei – ők voltak a törzsek fejedelmei, akik a számba vettek élén álltak –, (3) és odavitték áldozatukat az Úr elé: hat födeles szekeret és tizenkét marhát, két fejedelem egy szekeret, és mindegyik egy marhát. Odavezették azokat a hajlék elé. (4) Akkor ezt mondta Mózesnek az Úr: (5) Vedd át tőlük ezeket a kijelentés sátrának szolgálatára; add oda a lévitáknak, mindegyiknek a maga szolgálatához mérten! (6) Átvette tehát Mózes a szekereket és a marhákat, és odaadta a lévitáknak. (7) Két szekeret és négy marhát adott Gérsón fiainak, szolgálatukhoz mérten. (8) Négy szekeret és nyolc marhát pedig Merárí fiainak adott, szolgálatukhoz mérten, amelyet Ítámárnak, Áron főpap fiának a parancsa szerint végeztek. (9) De Kehát fiainak semmit sem adott, mert az ő tennivalójuk az volt, hogy a szent dolgokat a vállukon vigyék. (10) Azután odavitték a fejedelmek az oltár fölszentelésére szánt ajándékot azon a napon, amelyen fölkenték azt. A fejedelmek odavitték áldozati ajándékukat az oltár elé. (11) Akkor ezt mondta Mózesnek az Úr: Minden nap egy-egy fejedelem vigye oda az oltár fölszentelésére szánt áldozati ajándékát. (12) Az első napon Nahsón, Ammínádáb fia, Júda törzséből mutatta be áldozati ajándékát. (13) Áldozati ajándéka egy százharminc sekel súlyú ezüsttál meg egy hetven sekel súlyú ezüst hintőedény volt, a szent sekel szerint – mindkettő tele volt olajjal gyúrt finomliszttel, ételáldozatul –, (14) továbbá egy tíz sekel súlyú aranyserpenyő, tele füstölőszerekkel, (15) egy bikaborjú, egy kos és egy egyéves bárány égőáldozatul, (16) egy kecskebak vétekáldozatul, (17) békeáldozatul pedig két marha, öt kos, öt bak és öt egyéves bárány. Ez Nahsónnak, Ammínádáb fiának az áldozati ajándéka. (18) A második napon Netanél, Cúár fia, Issakár fejedelme áldozott. (19) Bemutatta áldozati ajándékát: egy százharminc sekel súlyú ezüsttálat meg egy hetven sekel súlyú ezüst hintőedényt, a szent sekel szerint – mindkettő tele volt olajjal gyúrt finomliszttel, ételáldozatul –, (20) továbbá egy tíz sekel súlyú aranyserpenyőt, tele füstölőszerekkel, (21) egy bikaborjút, egy kost, egy egyéves bárányt égőáldozatul, (22) egy kecskebakot vétekáldozatul, (23) békeáldozatul pedig két marhát, öt kost, öt bakot és öt egyéves bárányt. Ez Netanélnak, Cúár fiának az áldozati ajándéka. (24) A harmadik napon Zebulon fiainak a fejedelme, Elíáb, Hélón fia következett. (25) Áldozati ajándéka egy százharminc sekel súlyú ezüsttál meg egy hetven sekel súlyú ezüst hintőedény volt, a szent sekel szerint – mindkettő tele volt olajjal gyúrt finomliszttel, ételáldozatul –, (26) továbbá egy tíz sekel súlyú aranyserpenyő, tele füstölőszerekkel, (27) egy bikaborjú, egy kos és egy egyéves bárány égőáldozatul, (28) egy kecskebak vétekáldozatul, (29) békeáldozatul pedig két marha, öt kos, öt bak és öt egyéves bárány. Ez Elíábnak, Hélón fiának az áldozati ajándéka. (30) A negyedik napon Rúben fiainak a fejedelme, Elícúr, Sedéúr fia következett. (31) Áldozati ajándéka egy százharminc sekel súlyú ezüsttál meg egy hetven sekel súlyú ezüst hintőedény volt, a szent sekel szerint – mindkettő tele volt olajjal gyúrt finomliszttel, ételáldozatul –, (32) továbbá egy tíz sekel súlyú aranyserpenyő, tele füstölőszerekkel, (33) egy bikaborjú, egy kos és egy egyéves bárány égőáldozatul, (34) egy kecskebak vétekáldozatul, (35) békeáldozatul pedig két marha, öt kos, öt bak és öt egyéves bárány. Ez Elícúrnak, Sedéúr fiának az áldozati ajándéka. (36) Az ötödik napon Simeon fiainak a fejedelme, Selumíél, Cúrísaddaj fia következett. (37) Áldozati ajándéka egy százharminc sekel súlyú ezüsttál meg egy hetven sekel súlyú ezüst hintőedény volt, a szent sekel szerint – mindkettő tele volt olajjal gyúrt finomliszttel, ételáldozatul –, (38) továbbá egy tíz sekel súlyú aranyserpenyő tele füstölőszerekkel, (39) egy bikaborjú, egy kos és egy egyéves bárány égőáldozatul, (40) egy kecskebak vétekáldozatul, (41) békeáldozatul pedig két marha, öt kos, öt bak és öt egyéves bárány. Ez Selumíélnak, Cúrísaddaj fiának az áldozati ajándéka. 

